google/wiki40b huggingface dataset:
Nõukogude Liidu jäähokikoondis

Nõukogude Liidu jäähokikoondis oli Nõukogude Liidu esindusmeeskond jäähokis.
Koondis oli aastatel 1954–1991 ülekaalukalt edukaim jäähokikoondis. Koondis tuli seitse korda olümpiavõitjaks (1956, 1964, 1968, 1972, 1976, 1984, 1988) ning sai olümpiamängudelt ühe hõbe- (1980) ja ühe pronksmedali (1960). Maailmameistrivõistlustelt võideti 22 kuld-, 7 hõbe- ja 5 pronksmedalit.
Koondise kauaaegne treener oli Viktor Tihhonov.
Bahušeŭsk

Ajalugu

Bahušeŭski kohal asus karjamõis, kus tegutses aastail 1854–1884 pruulikoda. Seal valmistati lätlasest meistri käe all õlut. Aastal 1901 valmis raudtee, kohalik mõisnik Boguszewski andis raudteejaama juurde rahvale maad ja selle ümber tekkis asula, mis sai mõisniku järgi oma nime. Aastal 1915 rajati asulasse saekaater. Aastast 1924 Valgevene NSV osa. Ametlikult sai Bahušeŭskist alev aastal 1938.
Sevurallag

Sevurallag (vene keeles Севураллаг ehk Северо-Уральский исправительно-трудовой лагерь) ehk Sosva vangilaager oli parandusliku töö laager Sosvas Sverdlovski oblastis Nõukogude Liidus.
Laager rajati 5. veebruaril 1938.
See oli tüüpiline puidutöötlemisega tegelev parandusliku töö laager.
Ordoviitsium

Kliima

Suurt osa ordoviitsiumi esimesest poolest iseloomustab ulatuslik transgressioon (mere pealetung), teist poolt aga vastupidi regressioon. See on seotud ordoviitsiumi lõpu jäätumise ehk Gondwana jäätumisega, mille tekke põhjuseks või vähemalt soodustavaks asjaoluks oli mandri (tänapäeva Aafrika) asumine lõunapoolusel, mistõttu oli võimalik ulatusliku jääkilbi moodustumine. Suuremat osa ordoviitsiumist, väljaarvatud hilisordoviitsium, võib nimetada kasvuhooneperioodiks, valitsesid praegustest tunduvalt soojemad klimaatilised olud.

Elustik

Ordoviitsiumi käigus kujunes välja paleosoiline fauna, mille häving saabus permi lõpu väljasuremisega, mis on läbi aegade suurim väljasuremissündmus Maal. Ka Gondwana jäätumisega on seotud väljasuremissündmus. Hukkus 70–80% liikidest ja 22% selgrootute sugukondadest. Tüüpiliselt väljasuremissündmustele asendusid provintsiaalsed ookeanilised faunad kosmopoliitsetega.
Koirohi

Nimetus

Koirohu teaduslik nimetus tuleb vanakreeka jahijumalanna Artemise nimest ja kreekakeelsest sõnast "apsinthion", mis tähendab 'ebameeldiv'. Oletatavasti viitab see saadud pruulise kibedale maitsele.
Rahvapärased nimetused: pänül, vihand, päris puju, päris koirohi.

Morfoloogia

Koirohul on tugev puitunud risoom. Vars on püstine, 0,8–1,2 m (harva kuni 1,5 m) kõrge, haruline ja hallikasroheline.
Lehed asetsevad spiraalselt, on pealt hallikasrohelised ja alt valged, kaetud suudjate hõbevalgete karvakestega ja väikeste õli eraldavate näärmetega. Alumised lehed on kuni 25 cm pikad, kaheli- või kolmelisulgjad, pika leherootsuga. Varre küljest välja kasvavad lehed on väiksemad, 5–10 cm pikad, vähem jagunenud ja lühemate rootsudega. Kõige ülemised lehed on lihtsad ja rootsutud.
Koirohu kerajad, longus, väikesed, kahvatukollased korvõisikud koosnevad putkõitest ja lühiraolised. Õitsevad augustis septembris.
Viljaks on seemnis. Seemned vabanevad sellest oma raskuse mõjul.

Levila

Levinud kogu Euroopas (välja arvatud äärmised polaaralad), Kaukaasias, Lääne- ja Ida-Siberis, Aasia keskosas, sisseviiduna Põhja-Aafrikas, Põhja- ja Lõuna-Ameerikas, Uus-Meremaal.
Eestis kasvab paiguti, sagedamini rannikul ja läänesaartel. Varem on seda leitud mitmelt poolt mandriosast, mis viitab ilmselt kultuurist metsistumisele või juhuslikele, ajutistele leiukohtadele.

Kasvukoht

Koirohi kasvab harilikult harimata kuival pinnasel, kaljustel nõlvadel, jalgteede ja põldude servades. Kuival pinnasel saab teda ereda päikese käes kergesti kasvatada. Ta eelistab lämmastikurikast pinnast. Sellistes kohtades on ta vahel naturaliseerunud, eriti Põhja-Ameerikas.

Kasutamine

Ajal, mil taim on täies õies (varasuvest varasügiseni), korjatakse lehti ja õisi ning kuivatatakse loomuliku soojuse käes. Küpsenud vilju koristatakse mõõduka kliimaga paikades märtsis ja oktoobris. Koirohtu tarvitatakse rahvameditsiinis ravimina (tehakse näiteks koirohuteed). Sellega ravitakse seedehäireid ja maovalu, see toimib antiseptiku ja palavikualandajana. Sellega vähendatakse sünnitusvalusid.
Toimeainete hulka kuuluvad ränidioksiid, kaks kibedat komponenti, absintiin ja anabsintiin, tujoon ja tanniinid. Mürgise alkaloidi tujooni sisalduse tõttu tuleks piirduda mõõdukate kogustega.
Taim on kasutusel toorainena veini- ja likööritööstuses. Koirohu abil valmistatakse selliseid alkohoolseid jooke nagu vermut ja absint. Need toimivad nagu enamik alkohoolseid jooke, kuid koirohi mõjub nende jookide liigsel tarbimisel mürgina. Nii võivad tekkida lihaste krambid, peavalu ja isegi pöördumatud ajukahjustused.
Iseloomuliku lõhna tõttu tehakse koirohust putukamürke. Koirohtu kasutatakse ka putukate eemalhoidmiseks põldudest, istutades neid põlluservadesse. Eriti mõjuvad koirohujuurte eritised. Koirohi peletab nii röövikuid kui ka liblikaid. Seda kasutatakse riidekoide ja muude kahjurliblikate peletamiseks ka siseruumides.
Anaeroobne keskkond

Anaeroobne keskkond on keskkond, kus puudub nii vaba hapnik kui ka keemilisse ühendeisse seotud hapnik (nt puuduvad seal ka nitraadid (-NO₃)). Hapniku täielik puudumine eristabki anaeroobset keskkonda anoksilisest keskkonnast.
Anaeroobset keskkonda asustavad anaeroobid.
Vahamulla

Vahamulla (Wahhamuld) oli küla Viljandimaal Pilistvere kihelkonnas Kabala vallas. Tänapäeval jääb endine küla Järva maakonna Türi valla Sagevere küla territooriumile.

Ajalugu

Küla territooriumil oli Nõukogude ajal sõjaväeosa (Sagevere raadiolokatsioonirood).
Vahamulla külas sündis 10. juunil 1930 metallikunstnik Haivi Raadik.
Vahamulla küla territooriumilt on leitud varaseid kalmeleide.
19. sajandi lõpul oli Vahamulla külas kaksteist talu: Rassi Andres (nr. 78), Tõnno Maddis (nr. 79), Ausna Jürri (nr. 80), Kitse Tõnnis (nr. 82), Kitse Tõnnis (nr. 83), Andrese Hans (nr. 84), Matz (nr. 85), Andrese Hanso (nr. 86), Kasse (nr. 87), Kasse (nr. 88), Wahhi Peter (nr. 89), Eriko (nr. 90).
Viljo Aho

Viljo Johannes Aho (2. november 1932 Kanneljärvi vallas Viiburi läänis (praegu Roštšino vald, Viiburi rajoon, Leningradi oblast, Venemaa) – 23. veebruar 2013 Sysmä) oli Soome poksija.
Aho oli 1961. aastal Soome meister I keskkaalus (kuni 71 kg). Ta sai I keskkaalus (kuni 71 kg) 1960. aastal III koha ja 1957. aastal III koha.
Aho osales kokku kaks korda Eesti NSV – Soome sõpruskohtumistel ning kaotas oma mõlema kohtumise – nii 1959. aastal kui ka 1960. aastal.
Aho osales 1960. aasta Rooma olümpiamängudel II kergekeskkaalus (kuni 67 kg), kuid kaotas II ringis oma kohtumise ja jäi edasisest medaliheitlusest välja.

Isiklikku

Ka Viljo Aho vend Matti oli tuntud Soome poksija.
Vahid! Vahid!

Sisu

Ankh-Morporki öövahtkonna ülemal kapten Samuel Vimesil on rasked ajad, kuna keegi muudab öösel linnas liikuvaid kodanikke millekski söeküpsise sarnaseks. Vimes ja ta alluvad, seersant Colon ja kapral Nobbs, asuvad otsima 70 jala (21 m) pikkust lohet, kes ilmub eikuskilt ja kaob eikuhugi ning külvab linnas paanikat. Lohet otsides peavad nad arvestama ka kõigi Ankh-Morporki salaseltsidega, hullumeelsete lohekasvatajatega ja võlukunstiga. Lisaks külvab segadust vahtkonna uusim liige, päkapikkude kasupoeg Porgand Rauaavastajasson, kes oma esimesel tööpäeval arreteerib legaalse Varaste Gildi juhi ja kakleb üksinda kõrtsi massikakluses ning võidab.
Issaak Revzin

Issaak Jossifovitš Revzin (Исаак Иосифович Ревзин) (1923 İstanbul – 1974 Moskva) oli Venemaa lingvist.
Ta oli seotud Tartu-Moskva semiootikakoolkonnaga.
Loodusevaatleja

Loodusevaatleja oli aastatel 1930–1938 ilmunud populaarteaduslik ajakiri, mida aastas anti välja 6 korda. Ajakirja ilmumist ja sisu organiseeris Gustav Vilbaste, kelle järgi oli ajakiri suunatud "loodusesõbrale ja edasipüüdjale kodanikule". Aastal 1939 liideti väljaanne ajakirjaga Loodushoid ja Turism.
Palestiina Rahvuslik Omavalitsus

Palestiina Rahvuslik Omavalitsus (araabia keeles السلطة الوطنية الفلسطينية‎) on Läänekalda ja Gaza tsooni valitsemiseks loodud haldusorganisatsioon.
Palestiina Omavalitsus loodi 1994. aastal vastavalt Oslo lepinguis kokku lepitule viis aastat tegutsema pidanud vahevalitsusena. Nende viie aasta jooksul pidanuks Iisrael ja PVO jõudma kokkuleppele Palestiina edasise staatuse osas.
Oslo lepingute kohaselt pidi Palestiina Omavalitsuse vastutusalasse jääma Palestiina linnapiirkondade julgeoleku- ja tsiviilküsimused ning Palestiina maapiirkondade tsiviilküsimused. Lepingud ei käsitlenud Ida-Jeruusalemma.
Palestiina Omavalitsuse president on alates 2005. aastast Fataḩi esindaja Maḩmūd ‘Abbās. Tal ei ole võimu Gaza tsooni üle, mida kontrollib konkureeriv Ḩamās.
Laisaba-änn

Laisaba-änn (Stercorarius pomarinus) on änlaste sugukonda kuuluv linnuliik.
Teda võib näha ka Eestis.
Heimatstiil

Heimatstiil on Saksamaal 19. sajandi lõpul väljakujunenud arhitektuuristiil, mille tippaeg oli 1885–1910. Heimatstiil sündis reaktsioonina valitsevale uusgootikale, uusrenessansile ja uusbarokile; mujal Euroopas kujunes sarnaselt juugend ehk art nouveau.
Valitses püüd muuta inimese elukeskkonda uute materjalide ja paindliku ruumijaotusega, lähtudes loodusest, idealiseeritud maaelust ja rahvakunstist. Ehitati loodusse sulanduvaid aiaga villasid, kus esimesel korrusel paiknesid vestibüüli ümber eluruumid, teisel korrusel magamistoad. Väliskujunduses kasutati tornikesi, erikujulisi viilusid, erkereid jt ehiselemente.
Heimatstiil esines ka väljaspool arhitektuuri. Kirjanduses esindasid seda Gerhart Hauptmann ja Hermann Sudermann, kunstis õhulisi loodusvaateid ja külastseene maalinud Otto Modersohn, Fritz Mackensen jt.

Heimatarhitektuur Eestis

Eestiski leidub heimatarhitektuuri näiteid, mitmed tuntumad neist Tartus. Üks tuntumaid on Georg Hellati projekteeritud Eesti Üliõpilaste Seltsi maja aadressil J. Tõnissoni 1 (1902). Samuti esindavad heimatstiili korporatsiooni Neobaltia hoone, praegune Saksa Kultuuri Instituudi maja Kastani 1 (aiandusarhitekt W. v. Engelhardt, 1903); villa Vanemuise 54, kunagine Eesti Televisiooni Tartu stuudio ja praegune korporatsiooni Fraternitas Estica konvent (F. Kangro, 1912); E. von Löwis of Menarile ehitatud hooned Era tänav 1 (Tartu linnaarhitekt Viktor Kessler, 1912) ja Era 2 (Riia insener ja arhitekt F. Granntz, 1912); naistearst K. A. Pfaffi tellimusel valminud elamu Kalevi 13 (V. Kessler, 1913). Samast perioodist pärinevad ka heimatstiilis hooned Pargi 6, Oru 1 ja Õpetaja 10.
1920. aastail ehitati heimatvillasid Tammelinnas. Mitme hoone juures said eeskujuks sammastele toetuvad rõdud Kalevi tänav 13 hoone keskosas: neid matkisid Elva tänav 13, 15, 8 jt. Sama stiili esindavad vahvärkehitised Elva tänav 3, Riia 71 jt.
Hugo Valma

Hugo Valma (ka Hugo Walma; 1. juuni 1891 Haapsalu – 1. juuli 1977 Tallinn) oli eesti eripedagoog ja kirikutegelane, Sisemisjoni Seltsi paranduskasvatusnõunik ja inspektor.
Lõpetas 1912 Johannese Seltsi keha- ja vaimupuuetega laste hoolekande õppeasutuse. Täiendas end seejärel Saksamaal ning Põhjamaades. Paranduskasvatuse loojaid Eestis.
Ta töötas 1913–1915 Pärnu-Jaagupi nõrgamõistuslike laste koolkodu juhatajana. 1918–1922 töötas Lääne maavalitsuses ning 1922–1929 Udriku nõrgamõistuslike kodu juhatajana. Algatas 1936 Kosejõe koolkodu kujundamise tütarlaste varjupaigaks.
Tema algatusel rajati 1943 Kose-Uuemõisa mõisa härrastemajja kool, mis tänapäeval kannab Kosejõe Kooli nime. See kool tegeles algselt sõjas orvuks jäänud laste abistamisega ja vaimselt alaarenenud laste õpetamisega.
Hugo Valma oli esimene, kes eestindas IQ testid ning töötas välja õpilaste vaatluspäeviku.
Hugo Valma ordineeriti 25. märtsil 1945 (koos August Eero ja Agu Põlluga) aseõpetajaks. Ta oli aastatel 1945–1946 Kose ja Tuhala koguduse õpetaja. Aastatel 1946–1950 oli ta Hanila Pauluse koguduse ja Lihula Eliisabeti koguduse hooldajaõpetaja, lisaks hooldas ta aastatel 1946–1948 veel Varbla Püha Urbanuse kogudust. Aastatel 1951–1964 oli ta Jüri koguduse õpetaja. Aastatel 1964–1965 oli ta Tallinna Püha Vaimu koguduse hooldajaõpetaja. Aastatel 1965–1975 oli ta Harju-Jaani Ristija Johannese koguduse hooldajaõpetaja.
Julius Octavianus Mikszewicz

Julius Octavianus Mikszewicz (24. oktoober 1824 – 5. mai 1878 Kaasan) oli Tartu Ülikoolis poliitilise ökonoomia eradotsent 1853–1855.
Cabdi Faarax Shirdoon

Cabdi Faarax Shirdoon (sündinud 1958) on Somaalia majandusteadlane, ettevõtja ja poliitik.
Ta oli 17. oktoobrist 2012 kuni 2. detsembrini 2013 Somaalia peaminister.
Esiliiga B 2015

Hooaja esimene pool

Allikas: Eesti Jalgpalli Liit
¹Kodu meeskond on vasakus tulbas.
²Mängu tulemus tühistatud - FC Starbunkeri koosseisus osales diskvalifitseeritud mängija Sergei Zabelo.
Värvid::  Sinine = Kodu meeskonna võit; Kollane= viik; Punane = võõrsil meeskonna võit.

Hooaja teine pool

Allikas: Eesti Jalgpalli Liit
¹Kodu meeskond on vasakus tulbas.
²Mängutulemus tühistatud - võistkonna Kohtla-Järve JK Järve koosseisus osales mänguõigust mitteomav mängija Grigori Tipukin.
³Tallinna FC Puuma andis loobumisvõidu.
⁴FC Ararat TTÜ andis loobumisvõidu.
Värvid::  Sinine = Kodu meeskonna võit; Kollane= viik; Punane = võõrsil meeskonna võit.
5. Suurtükiväegrupp

5. Suurtükiväegrupp oli Eesti sõjaväe suurtükiväeüksus Viljandis. Enne 1940. aastat kuulus suurtükiväegrupp 3. Diviisi koosseisu, hiljem 4. Diviisi koosseisu.
Suurtükiväegrupi ülem oli kolonelleitnant Artur Tenno.
Diego Tardelli

Diego Tardelli Martins (sündinud 10. mail 1985 Santa Bárbara d'Oestes) on Brasiilia jalgpallur, kes mängib ründava poolkaitsja või ründjana Brasiilia kõrgliiga klubis Grêmio.
Ta alustas klubikarjääri São Paulos, mille põhimeeskonnas debüteeris ta 2003. aastal. São Pauloga võitis ta 2005. aastal Lõuna-Ameerika klubide meistrivõistlused Copa Libertadorese ja tuli 2007. aastal Brasiilia meistriks. Hiljem on ta Brasiilia kõrgliigas mänginud veel São Caetanos, Flamengos, Atlético Mineiros ja alates 2019. aastast Grêmios. 2013. aastal võitis ta Atlético Mineiroga teist korda oma karjääris Copa Libertadorese. Lisaks võitis ta Atlético Mineiroga 2014. aastal Lõuna-Ameerika superkarika ja Brasiilia karika. Aastatel 2009 ja 2014 on ta valitud Brasiilia kõrgliiga sümboolsesse koosseisu (mõlemal hooajal mängis ta Atlético Mineiros). 2009. aastal lõi ta Brasiilia kõrgliigas 19 väravat ja jagas Adrianoga suurima väravaküti tiitlit.
Tardelli esimeseks välisklubiks oli Hispaania kõrgliiga klubi Real Betis, kus ta mängis ta laenul 2006. aastal. Samal aastal mängis ta veel laenul Hollandi kõrgliiga klubis PSV Eindhoven. Hiljem on ta mänginud veel Venemaa kõrgliiga klubis Mahhatškala Anži, Katari kõrgliigas Al-Gharafas ja Hiina kõrgliigas Shandong Luneng Taishanis.
Esimest korda kutsuti Tardelli Brasiilia koondisse 2009. aasta juulis sõprusmänguks Eestiga. Ta tegi selles mängus 12. augustil ka koondisedebüüdi. Koondisekarjääri esimesed kaks väravat lõi ta 11. oktoobril 2014 mängus Argentina vastu. Ta kuulus Brasiilia koondisse 2015. aasta Copa Américal.
Nime Tardelli on ta saanud Itaalia jalgpallilegendi Marco Tardelli järgi.
Bobrik

Bobrik on kraasvillast vanutatud karm riie, millel on madalaks pöetud püstkarv.
Bobrikust õmmeldakse mantleid.
Eesti Naisuurimus- ja Teabekeskus

Eesti Naisuurimus- ja Teabekeskus (ENUT) (inglise keeles Estonian Women's Studies and Resource Centre) on 1997. aastal registreeritud mittetulundusühing, eesmärgiks on parendada arusaama inimõigustest, aidata kaasa demokraatia arengule ning edendada soolist võrdõiguslikkust kõigis ühiskonnaelu valdkondades.
ENUT tegutseb soouuringute alase teabekeskusena, korraldab  soolist problemaatikat käsitlevaid seminare, konverentse, avaldab temaatilisi publikatsioone, toetab ja koordineerib koostööd sugupooleküsimustes ning teeb koostööd sarnaste eesmärkidega organisatsioonidega nii Eestis kui mujal maailmas. ENUTi raamatukogus on üle 5000 erineva raamatu nais-, mees- ja soouuringute vallast.
ENUT annab välja ja levitab nais- ja meesuuringute ajakirja Ariadne Lõng.
Kõigile huvilistele avatud keskus ja raamatukogu asub Tallinna Ülikooli ruumides Tallinnas, aadressil Narva mnt 25-510.
ENUT on Eesti Mittetulundusühingute ja Sihtasutuste Liidu, Arengukoostöö Ümarlaua ja Eesti Naisteühenduste Ümarlaua (ENÜ) liige.
2014. aasta alguse seisuga on keskuse juhatuse esinaine Reet Laja.
Stilo vald

Haldus

Stilo piirneb järgmiste omavalitsusüksustega: Bivongi, Brognaturo (VV), Camini, Guardavalle (CZ), Monasterace, Mongiana (VV), Nardodipace (VV), Pazzano, Serra San Bruno (VV), Spadola (VV), Stignano.
Stilo halduspiirides asuvad järgmised fraktsioonid: Bordingiano, Caldarella, Ferdinandea, Gatticello, Mila.
Johan Müllerson

Johan Müllerson VR I/2 (ka Juhan Müllerson; 24. juuni 1870 Restu – 10. november 1942 Valga) oli eesti arst, omavalitsus- ja ühistegelane.
Johan Müllerson sündis Valgamaal Sangaste vallas Restu külas Jakobi talus. Tema vend Hans Müllerson oli krahv Bergi kutsar (peakutsar). Hans Müllersoni tütrepoeg on rahvusvahelise õiguse spetsialist Rein Müllerson.

Haridus

Ta õppis Restu vallakoolis, Urvaste kihelkonnakoolis ja Hugo Treffneri Gümnaasiumis.
Aastal 1892 asus ta õppima Tartu ülikooli arstiteaduskonda ning lõpetas selle aastal 1897. Hiljem täiendas ta ennast Berliinis.

Tegevus arstina

Johan Müllerson töötas aastatel 1898–1903 eraarstina Karulas; seejärel Valgas kooliarstina ja hiljem linnaarstina kuni 1941. aastani.
Ta osales arstina Esimeses maailmasõjas. Vabadussõja ajal oli ta algul Tallinna, hiljem II Tartu sõjaväehaigla ülemarst ning soomusrongide diviisi arst.

Poliitiline ja ühiskondlik tegevus

Aastatel 1921–1922 oli Johan Müllerson Valga linnapea.
Ta oli muu hulgas Kaitseliidu Valgamaa brigaadi pealik, kauaaegne Valga Vabatahtliku Tuletõrjeühingu esimees ning Valga Säde Seltsi esimees.
Johan Müllerson oli äärmiselt populaarne rahvamees ning tema matustele kogunes peaaegu kogu linnarahvas. Ta maeti Valga kalmistule; kui seda aga 1965. aastal likvideerima hakati, maeti tema põrm ümber sünnikanti Urvaste kalmistule.
Head uudised

"Head uudised" on ansambli Terminaator 2001. aastal välja antud album.
Winona Ryder

Winona Ryder (õieti Winona Laura Horowitz; sündinud 29. oktoobril 1971 Olmstedis) on USA näitleja.
2004. aasta Euroopa Parlamendi valimised Rootsis

Valimissüsteem

Rootsi eurovalimistel kasutati 4% valimiskünnist ja modifitseeritud Sainte-Läguë jagajat (1.4,3,5, jne.). Kehtis avatud nimekirja süsteem. Rootsi riiki käsitleti valimistel ühe ringkonnana.

Märkus

Pärast valimisi lahkus Liberaalse Rahvapartei nimekirjas valitud Maria Carlshmare Liberaalsest Rahvaparteist ja astus Feministlikku Initsiatiivi. Juuninimekirjas valitud Lars Wohlin lahkus sealt ja liitus Kristlike Demokraatidega.
Magu

Madudel

Madudel liigub alla neelatud saakloom söögitorust piklikku makku. Mao maosein on väga lihaseline ja venimisvõimeline. Madude maos toimub seedimine. Madude 
mao limaskestas on hulgaliselt näärmeid, need eritavad ensüüme, vesinikkloriidhapet ja lima. Mao tagumisim osa moodustab maolukuti. 
Uuritud maoliikide mao happesus seedimise ajal on 1,5 kuni 4 pH-d ja kui toit liigub edasi soolestikku tõuseb pH 7 –7,5-ni.

Inimestel

Inimestel on magu söögitoru ja soolestiku vahel paiknev seedekanali kotjas laienenud osa, mis toimib reservuaari ja toidu annustajana. Inimeste magu on ühekambriline.   
Maos toimub maoseina krüptide epiteeli ja maonäärmete eritatava maomahla toimel allaneelatud toidu ja jookide seedimine- toitainete nii mehaaniline kui keemiline lagundamine. Magu on venimisvõimeline, mao maht võib olla 1,5 – 4 liitrit. 
Söögitoru ja magu ühendab maolävis (cardia). Maolävisest vasakul paiknev ülespoole ulatuv osa on maopõhi (fundus ventriculi). Maokeha (corpus ventriculi) moodustab suurema osa maost ja see kitseneb lukutiosaks (pars pylorica). Mao lukutiosal eristatakse lukutikanalit (canalis pyloricus) ja lukutikoobast (antrum pyloricum). Maost liiguvad toitained pärast lagundamist läbi maolukuti (pylorus) peensoolde.

Maosein

Maosein (paries ventriculi) koosneb väljast sissepoole seroos-, lihas- ja limaskestast. Mao lihaskest on paiguti kolmekihiline: piki-, ring- ja põikilihaskiht. 
Mao limaskest (tunica mucosa gastris) on tühja mao korral pikikurruline, täitudes aga kurrud kaovad. Mao limaskestas on hulgaliselt näärmeid. Maonäärmetel eristatakse peamiselt kolme tüüpi rakke: pearakud- eritavad ensüüme, katterakud - komplekteerivad vesinikkloriidhapet ja kõrvalrakud - komplekteerivad lima.

Mao motoorika

Mao seinad liiguvad pidevalt, mao elektriliseks põhirütmiks loetakse iga 20 sekundi järel tekkivat impulssi. Impulsile võib järgneda kontraktsioon.
Mao lihased toimivad automaatselt.

Terminoloogia

Magu on kantud kehtivasse rahvusvahelisesse inimese anatoomia  standardisse Terminologia Anatomica ja inimese tsütoloogia ja histoloogia standardsõnavarasse Terminologia Histologica.

Patoloogia

Inimestel seostatakse maoga mitmeid haiguslikke seisundeid, nagu gastroösofageaalne refluks, düspepsia, maohaavandid ja - põletikud, mao endokriinsed kasvajad ja maovähk.
Antikommunism

Antikommunism on kommunistliku (sealhulgas stalinistliku) maailmavaate vastane maailmavaade, mis tekkis juba enne sotsialistlikke riike 19. sajandi lõpul, kui kommunistlik ideoloogia välja kujunema hakkas ja arvestatavaks poliitiliseks jõuks sai.
Pärast Nõukogude Liidu lagunemist on antikommunistide püüdeks sotsialistlikes režiimides demokraatiapüüdluste toetamine. Rahvusvaheline antikommunistlik liikumine ühendab paljusid erineva maailmavaatega inimesi.
Juveniilne artriit

1. Süsteemne artriit

Süsteemsele artriidile on iseloomulikud üle kahe nädala kestev kõrge hektiline palavik, lümfadenopaatia ja hepatosplenomegaalia. Haigestumise kõrgperiood on keskmiselt kahe aasta vanuses. Üldjuhul süsteemsed nähud taanduvad mõne aasta jooksul ning kujuneb välja polüartriit.

2. Persisteeruv oligoartriit

Persisteeruv oligoartriit esineb enamasti tütarlastel. Kõrgaeg on kolme aasta vanuses. Selle haigusega kaasneb sageli uveiit. Peamised haiguskolded paiknevad põlvedes, õlaliigestes ja randmetes. Esinevad meeleolumuutused, rahutus ja söögiisu puudumine. Raskema kuluga haiged võivad jääda pimedaks.

3. Veniva kuluga oligoartriit

Oligorartriidile on iseloomulik oligoartikulaarne algus, mis hiljem muutub krooniliseks polüartriidiks. Paari aasta jooksul kujuneb välja liigesepuudulikkus.

4. RF-positiivne polüartriit

RF-positiivne polüartriit tekib üldjuhul teismeliseeas, esinevad ulatuslikud liigesedestruktsioonid. Tüdrukutel esineb see sagedamini kui poistel.

5. RF-negatiivne polüartriit

RF-negatiivse polüartriidi korral kujuneb liigesejäikus ja tekivad kontraktuurid.

6. Entesiiidega artriit

Entesiitidega artriit esineb sagedamine poisslastel ning saab alguse teismeliseeas. Tüüpilisteks nähtudeks on entesiit, perifeerne artriit. Tulevikus kujuneb entesiitidega artriidihaigetel välja spondüliit.

7. Psoriaatiline artriit

Psoriaatilise artriidi eelduseks on psoriaasi olemasolu. Tüüpilteks nähuks on artriit sõrmeliigeste ja varvaste piirkonnas.
Riistvara

Riistvara (inglise keeles hardware), slängis raudvara, on arvuti koosseisu või arvuti juurde kuuluvad seadmed ja seadised. Enamiku riistvarakomponentide sisse on paigaldatud väike mälu, mis sisaldab riistvara tasandil tööks vajalikke juhiseid, mis enamasti ei ole muudetavad ega juurdepääsetavad. Suuremate riistvarakomponentide tõrkevabaks tööks on vajalik operatsioonisüsteemi tasandil töötav seadmedraiver, mis valmistatakse samuti koos selle komponendiga ja paigaldatakse arvuti kõvakettale.

Riistvara ja tarkvara

Lisaks riistvarale on arvuti tööks tarvilik tarkvara, mis kõige üldisemalt öeldes sisaldab instruktsioone riistvarale.
Vana-Lõve mõis

Vana-Lõve mõis (saksa keeles Alt-Löwe) oli riigimõis Valjala kihelkonnas Saaremaal.
Mõisast on teateid alates 1438.
Etüülrühm

Etüülrühm on etaani molekulile, milles puudub üks vesiniku aatom, vastav ühevalentne rühm. Etüülrühma keemiline valem on –CH₂CH₃ ehk –C₂H₅ ja tähistatakse seda ka lühendiga Et.
Tuntuim etüülrühma sisaldav ühend on etüülalkohol ehk etanool, mille keemiline valem on C₂H₅OH ehk CH₃CH₂OH ehk EtOH.
Etüülrühm ei ole reaalselt esinev aine osake, vaid formaalne molekulis esinev rühm, millega on seotud veel mingi aatom või rühm. Etüülrühma tähenduses on kasutatud ka terminit "etüülradikaal", mille põhitähendus on vaba radikaal Et*, mis tähendab reaalset ebastabiilset intermediaati ja mitte formaalset molekuli osa, nagu seda on etüülrühm.